白居易
蛮子朝－刺将骄而相备位也
蛮子朝，泛皮船兮渡绳桥，来自巂州道路遥。
入界先经蜀川过，蜀将收功先表贺。臣闻云南六诏蛮，
东连牂牁西连蕃。六诏星居初琐碎，合为一诏渐强大。
开元皇帝虽圣神，唯蛮倔强不来宾。鲜于仲通六万卒，
征蛮一阵全军没。至今西洱河岸边，箭孔刀痕满枯骨。
谁知今日慕华风，不劳一人蛮自通。诚由陛下休明德，
亦赖微臣诱谕功。德宗省表知如此，笑令中使迎蛮子。
蛮子导从者谁何，摩挲俗羽双隈伽。清平官持赤藤杖，
大将军系金呿嗟。异牟寻男寻阁劝，特敕召对延英殿。
上心贵在怀远蛮，引临玉座近天颜。冕旒不垂亲劳俫.
赐衣赐食移时对。移时对，不可得，大臣相看有羡色。
可怜宰相拖紫佩金章，朝日唯闻对一刻。